Predkladacia  správa. 

	Návrh novely zákona č. 548/2003 Z. z. o Justičnej akadémii a o zmene a doplnení niektorých zákonov, predkladá  Ministerstvo  spravodlivosti SR s cieľom reagovať na problémy, ktoré sa vyskytli najmä v súvislosti s prijatím ďalších zákonov ako aj  na tie problémy, ktoré vyvolalo kreovanie orgánov akadémie.

	Zákon č. 371/2004 Z. z. o sídlach a obvodoch  súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov, ponechal všetkých osem krajských súdov, preto vznikla potreba upraviť sídlo akadémie, ktoré podľa platnej právnej úpravy malo byť v Trnave. Vzhľadom na to, predkladateľ navrhuje, aby sídlo Justičnej akadémie bolo presunuté do priestorov zrušeného Okresného súdu v Pezinku.

	Návrh novely sa dopĺňa  aj o dĺžku funkčného obdobia zástupcu riaditeľa akadémie a reaguje aj na možnosť ministra spravodlivosti SR poveriť jedného z členov rady akadémie  jej vedením z výnimočných dôvodov.